**Вътрешна информация по чл. 7 от Регламент (ЕС) No 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба) относно обстоятелствата, настъпили през изтеклото тримесечие**

**6 януари 2017**

**Уведомление**

Софарма АД уведомява, че 2017 година стартира с положителни новини относно регистрацията и последващото развитие на продукта ни Табекс. На компанията купувач на дяловете на “Софарма” АД в Екстаб - Achieve - предстои сливане с друг силен играч в разработването и регистрацията на иновативни медикаменти Oncogenex, публична компания, чийто акции се търгуват на NASDAQ (<http://in.reuters.com/article/idINFWN1EV0QP>). Предвижда се процедурата по вливане да приключи около средата на 2017 година след одобрение от Американската Комисия за финансов надзор. “Софарма” АД ще притежава около 3.5% в новообразуваната компания, която ще се стреми да стартира стъпките за регистрацията на продукта Табекс в Американската Агенция за храните и лекарствата още през 2017 година.

Освен работата по Табекс, компанията работи и по регистрацията на други лекарства, включително и такива подобряващи шансовете за лечение на определени видове рак.

**9 януари 2017**

**Уведомление**

Софарма АД уведомява, че за 2016 година, приходите от продажби на продукция намаляват с 5% спрямо 2015 година в т.ч. 2% спад на продажбите за вътрешен пазар в стойностно изражение, който се дължи основно на ценовата ерозия на пазара (за същия период “Софарма” АД реализира 7% ръст в опаковки) и 6% спад на продажбите за износ.

“През последните месеци наблюдаваме определени сигнали за стабилизация на икономическата и политическа обстановка в Русия и това ни дава известна доза сигурност за 2017 година. Оптимисти сме и по отношение на тренда на възстановяване на продажбите ни на украинския пазар. След преструктурирането на външнотърговската ни дейност, местните екипи полагат систематични усилия за увеличаване на продажбите на редица пазари като Полша, Беларус, Латвия и т.н. Особено горди сме с успешните регистрации на нови продукти през изминалата година, които тепърва ще развиваме. Един отличен пример е сироп за кашлица Туспан, който при успешна процедура ще бъде достъпен още тази година на редица европейски пазари. Годината стартира и с една дългоочаквана новина по отношение на нашето начинание за регистрация на продукта ни Табекс в САЩ. При успешно приключване на преструктурирането на Achieve и Oncogenex (нашият остатъчен пакет акции в Екстаб ще бъде трансформиран в акции в капитала на Achieve преди да бъде осъществено подобно преструктуриране) за нас ще има две предимства: на първо място, новият сборен екип на двете компании има много по-голям шанс за успешна регистрация на Табекс и второ, “Софарма” АД ще бъде акционер в една публична компания листвана на NASDAQ.”, коментира д.и.н. Огнян Донев, изпълнителен директор и председател на Съвета на директорите, “Софарма” АД.

**2 февруари 2017**

**Уведомление**

Софарма АД уведомява, че на 31.01.2017 год. на основание чл.262д и сл. от Търговския закон “МЕДИКА” АД, преобразуващо се дружество, и “СОФАРМА” АД, приемащо дружество, са сключили Договор за преобразуване чрез вливане. С договора за преобразуване чрез вливане се урежда начинът, по който ще се извърши преобразуването чрез вливане на “МЕДИКА” АД в “СОФАРМА” АД, и произтичащите от това последици за преобразуващото се и за приемащото дружество. Справедливата цена на акциите на участващите в преобразуването дружества е определена въз основа на общоприети оценъчни методи. Въз основа на справедливата цена на акциите на участващите в преобразуването дружества се формира съотношение на замяна от 0,9486, което означава, че една акция на преобразуващото се дружество “МЕДИКА” АД следва да се замени с 0,9486 акции на приемащото дружество “СОФАРМА” АД. Дружествата са назначили проверители, чието заключение е необходимо преди подаване на документите за преобразуване в КФН. Към настоящия момент Зам.-председателят на Комисия за финансов надзор, ръководещ управление „Надзор на инвестиционната дейност” не е издал одобрение по чл. 124 от ЗППЦК на договора за преобразуване, на докладите на управителните органи по чл. 262и от Търговския закон и на доклада на проверителя по чл. 262м от Търговския закон.

**3 февруари 2017**

**Уведомление**

Софарма АД уведомява, че за м. януари 2017 година, приходите от продажби на продукция намаляват с 4% спрямо 2015 година, в т.ч. 5% спад на продажбите за вътрешен пазар и 4% спад на продажбите за износ.

**13 февруари 2017**

**Уведомление**

Софарма АД уведомява, чена 13.02.2017 год. Договорът за вливане, както и докладите на управителните органи на участващите в преобразуването дружества по чл. 262и от Търговския закон и доклада на проверителя по чл. 262м от ТЗ за преобразуване чрез вливане между „СОФАРМА” АД, гр. София, ЕИК 831902088 и „МЕДИКА” АД, гр. София, ЕИК 000000993 са внесени за одобрение в КФН на основание чл. 124, ал. 1 от Закона за публичното предлагане на ценни книжа. В резултат на вливането цялото имущество на „Медика” АД ще премине към „Софарма” АД и последното ще стане негов правоприемник. „Медика” АД ще се прекрати без ликвидация.

В резултат на вливането всички акционери на преобразуващото се дружество „Медика” АД, с изключение на приемащото дружество „Софарма“ АД, което също е акционер в преобразуващото се дружество, ще придобият акции от капитала на „Софарма” АД и ще станат акционери в него. Срещу всяка една своя акция от „Медика” АД всеки акционер на дружеството на основание чл. 261б, ап. 1 от Търговския закон ще придобие 0.9486 от обратно изкупените акции от капитала на „Софарма” АД. Всички останали условия по преобразуването са определени в Договора за преобразуване.

**27 февруари 2017**

**Уведомление**

Ви уведомяваме, че Комисията за защита на конкуренцията на Република Молдова разреши на ”Софарма” АД да придобие над 51% от капитала на ”РАП Фарма Интернешънъл” ООД.

**7 март 2017**

**Уведомление**

Софарма АД уведомява, че за първите два месеца на 2017 година, приходите от продажби на продукция се увеличават с 8% спрямо същия период на 2016 година в т.ч. 5% спад на продажбите за вътрешен пазар и 16% ръст на продажбите за износ.

“Изключително доволни сме от резултатите на руския пазар постигнати от началото на тази година, като трендът се засилва през февруари месец и ръстът на приходите от продажби за износ достига 40% спрямо февруари месец 2016 година.

Обнадеждени сме и по отношение на регистрацията на нашия продукт Табекс в САЩ. След новината за вливането на Achieve и OncoGenex добрите новини продължават. За сътрудничеството на Achieve с Националния здравен институт на САЩ можете да прочетете тук: [www.oncogenex.com](http://www.oncogenex.com).

Предварителния консолидиран отчет на Софарма Група за 2016 година показва, че макар и нелека по отношение на чуждестранните ни пазари, периодът приключва с една прилична EBITDA от 70 милиона лева и нетна печалба малко над 50 милиона лева. Анализ на основните показатели показва подобрена рентабилност, дължаща се на оптимизация на някои разходни пера, като при максимална пазарна цена за годината от малко над 3 лева P/E е 8.31, а ROE е 10.9% сравнено с 5.3% за 2015 година.”, коментира д.и.н. Огнян Донев, изпълнителен директор и председател на Съвета на директорите на “Софарма” АД.

**9 март 2017**

**Уведомление**

Уведомяваме Ви, че “Софарма” АД получи окончателна забрана от Комисията за финансов надзор (КФН) за отправяне на търгово предложение към акционерите на “Унифарм” АД. „Софарма“ АД е в процес на изготвяне на ново търгово предложение, което отразява коментарите на КФН.

**21 март 2017**

**Уведомление**

Софарма АД уведомява, чена 20.03.2017 год. „СОФАРМА” АД, гр. София, ЕИК 831902088 и „МЕДИКА” АД, гр. София, ЕИК 000000993 подписаха допълнително споразумение към Договора за преобразуване чрез вливане според указания от КФН. Всички документи ще бъдат внесени за одобрение в КФН на основание чл. 124, ал. 1 от Закона за публичното предлагане на ценни книжа след изготвяне на доклад от независим проверител.

В резултат на вливането всички акционери на преобразуващото се дружество „Медика” АД, с изключение на приемащото дружество „Софарма“ АД, което също е акционер в преобразуващото се дружество, ще придобият акции от капитала на „Софарма” АД и ще станат акционери в него. Срещу всяка една своя акция от „Медика” АД всеки акционер на дружеството на основание чл. 261б, ап. 1 от Търговския закон ще придобие 0.8831 от обратно изкупените акции от капитала на „Софарма” АД. Всички останали условия по преобразуването са определени в Договора за преобразуване.